《庙基滩》
宋代·黄琮

水凭地面高，峡束江身窄。上流滔滔波，下撼磊磊石。

水石两相滔，大声日漰湱。珠玑乱飘洒，羽箭相激射。

回飙卷飞雪，惊涛溅高壁。孤舟尔何物，乃与水角力。

百丈入云牵，䠥躠走山脊。千指胶一缆，疲极不遑息。

三老目始炬，心神注石隙。退尺进则寸，从午直到夕。

布帆幸无恙，举船犹墨色。东洋况逼近，闻险忘晡食。

篷窗暂假寐，坐失千峰碧。梦里闻风声，依然荡心魄。

作者简介：宋兴化军莆田人，字子方。哲宗元符三年进士。为长溪尉。迁知闽清，不畏强御，捐俸代民输租，时有“闽清清过伯夷清”之谣。移知同安，与陈麟、翁谷号“三循吏”。后通判漳州，年五十二致仕。